Harmony-staking: 18 werkers na oppervlak gebringArgieffoto: Leandro Neumann Ciuffo van Rio de Janeiro, Brasilië (Mina da passagem) via Markos90, Wikimedia Commons Pogings om 1 700 mynwerkers, wat aan ŉ onwettige sitstaking ondergrond by Harmony Gold-myn se Kusasalethu-skag naby Carletonville deelneem, te oortuig om na die oppervlak terug te keer, was teen laat Donderdagaand nog onsuksesvol. Die mynmaatskappy het in ŉ verklaring gesê 18 werkers moes egter na die oppervlak gebring word weens gesondheidsprobleme. “Die werker wat laaste na die oppervlak gebring is, het simptome van erge uitputting en dehidrasie getoon en word deur Harmony se mediese personeel behandel,” lui die verklaring. “Die werkers se formele eise is ontvang, wat onder meer die betaling van ŉ spesiale bonus insluit, die afdanking van die algemene bestuurder en ŉ versekering dat geen dissiplinêre stappe teen hulle gedoen sal word nie. Die mynbestuur gaan voort om by die werkers te smeek om ter wille van hul gesondheid en veiligheid na die oppervlak terug te keer en die kwessies waaroor hulle ongelukkig is aan te raak deur die vasgestelde prosesse.” Die maatskappy het gesê Harmony se uitvoerende hoof, Peter Steenkamp, het ŉ beroep op die mynvakbond Amcu gedoen om saam met die bestuur te werk om die situasie vinnig en veilig op te los. Maroela Media het vroeër berig die sitstaking het Woensdag begin toe werkers besluit het om nie ná die oggendskof na die oppervlak terug te keer nie. Harmony het aanvanklik gesê daar is geen eise aan die bestuur gestel nie en hulle kon dus nie onmiddellik die redes vir die sitstaking bevestig nie. Die NUM het ook gesê hulle weet nie wat die werkers se eise is nie. Livhuwani Mammburu, NUM se woordvoerder, het teen Donderdagmiddag gesê die vakbond stel nog ondersoek in of hul lede by die staking betrokke is. Intussen het die vakbond Solidariteit Donderdagmiddag sy organiseerder in die mynboubedryf, Coenie Rheeder, na die skag gestuur om die situasie te monitor. [OPVOLG] Harmony se ondergrondse sitstaking verby